Document ID: 32005D0015

KOMISIJAS LĒMUMS
(2005. gada 7. janvāris)
par Eiropas Parlamenta un Padomes Direktīvas 2004/17/EK, ar ko koordinē līgumu piešķiršanas procedūras ūdensapgādes, enerģētikas, transporta un pasta pakalpojumu nozarē, 30. pantā paredzētās procedūras piemērošanas noteikumiem
(izziņots ar dokumenta numuru K(2004) 5769)
(Dokuments attiecas uz EEZ)
(2005/15/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 31. marta Direktīvas 2004/17/EK, ar ko koordinē līgumu piešķiršanas procedūras ūdensapgādes, enerģētikas, transporta un pasta pakalpojumu nozarē (1) un, jo īpaši tās 30. panta 6. punktu,
tā kā:
(1)
Lai nodrošinātu juridisko noteiktību ir jāparedz paziņojumu publicēšana Eiropas Savienības Oficiālajā Vēstnesī par procedūras uzsākšanu saskaņā ar Direktīvas 2004/17/EK 30. pantu, un par Komisijas rīcībā esošajām termiņa pagarināšanas tiesībām, kā arī par 30. panta 1. punkta piemērošanu pēc termiņa beigām. Tāpat ir jāparedz šajās publikācijās sniedzamā informācija.
(2)
Ņemot vērā stingri noteiktos termiņus, kas paredzēti procedūras norisei saskaņā ar Direktīvas 2004/17/EK 30. pantu, ir jāparedz, ka 30. panta 1. punkta piemērošanas prasības atspoguļo derīgu un atbilstošu informāciju prasības izskatīšanai. Tāpēc ir atbilstoši veidot šajās prasībās iekļaujamo izziņu sarakstu, kā arī citus praktiskus noteikumus attiecībā uz minētajām prasībām. 30. panta 1. punkta paredzēto nosacījumu izskatīšanai ir jānotiek tikai saskaņā ar Direktīvu 2004/17/EK, neskarot konkurences noteikumu piemērošanu.
(3)
Šajā lēmumā paredzētie pasākumi ir saskaņā ar Valsts līgumu padomdevēja komitejas atzinumu,
IR PIEŅĒMUSI ŠO LĒMUMU.
1. pants
1. Prasībās par Direktīvas 2004/17/EK 30. panta 1. punkta piemērošanu ir jāatspoguļo vismaz šā lēmuma I pielikumā minētā informācija.
2. Ja neatkarīga iestāde, kura ir tiesīga veikt šo darbību, ir pieņēmusi pamatotu nostāju attiecībā uz jautājumiem saskaņā ar Direktīvas 2004/17/EK 30. panta 1. un 2. punktu, šī nostāja tiek pievienota prasībām.
3. 1. un 2. punktā minētās prasības un nostājas, nosūta uz šādu e-pasta adresi:
Markt-C3@cec.eu.int.
Ja šīs prasības un nostājas nav iespējams nosūtīt elektroniski, tās trīs eksemplāros nosūta uz šādu adresi:
Commission européenne
Direction générale Marché intérieur et Services
Direction des Politiques des Marchés Publics
B-1049 Bruxelles
2. pants
1. Ja Komisija saņem prasību par Direktīvas 2004/17/EK 30. panta 1. punkta piemērošanu, tā publicē paziņojumu, kas atspoguļo šā lēmuma II pielikuma A un B daļā minēto informāciju atkarībā no prasības izcelsmes.
2. Ja saskaņā ar 30. panta 6. punkta 1. daļas 2. un 3. teikumā paredzētajiem gadījumiem Komisijai dotais termiņš lēmuma pieņemšanai attiecībā uz kādu prasību ir pagarināts, Komisija publicē paziņojumu, kas ietver šā lēmuma III pielikuma A un B daļās paredzēto informāciju atkarībā no prasības izcelsmes.
3. Komisija publicē paziņojumu par Direktīvas 2004/17/EK 30. panta 1. punkta piemērošanu atbilstīgi šīs direktīvas 30. panta 4. punkta 2. vai 3. daļai vai 30. panta 5. punkta 4. daļai, ietverot šā lēmuma IV pielikuma A un B daļā paredzēto informāciju atkarībā no prasības izcelsmes.
4. 1., 2. un 3. punktā paredzētos paziņojumus publicē Eiropas Savienības Oficiālā Vēstneša C sērijā.
3. pants
Šis lēmums ir adresēts visām dalībvalstīm.
Briselē, 2005. gada 7. janvārī

Labels: 4
14
0
3
8
12
15